Danser med Drenge

Danser med Drenge (DmD) er et dansk soul-pop-reggaeorkester, bestående af sangerinde Ida Ambrose, sangskriver & kapelmester Klaus Kjellerup, keyboardmand & kontrabassist Henrik Stanley Møller (stifterne af Tøsedrengene) samt guitarist Steffen Qwist. Endvidere er organist Dan Hemmer og trommeslager Kim Thomsen blevet tilknyttet gruppen i 2023.

DmD blev stiftet i 1991 af Kjellerup og afdøde sangerinde Philippa Bulgin efter opløsningen af Klaus Kjellerup Band..

Gruppen har mange kendte sange i kataloget, men siden årtusindeskiftet har DmD gjort sig mest gældende som liveband med over 700 koncerter. Koncerterne har karakter af syng-med arrangementer, og publikum er ofte på scenen for at synge kor med bandet.

DmD har igennem karrieren udsendt 14 album og dvd'er med i alt 85 sange.

Til deres kendteste sange hører kærlighedsballaderne "Aldrig undvære dig" og "Tag godt imod ham", reggaesangene "Læn dig tilbage" og "Kære Lillesøster" samt hyldesten til Philippa Bulgin "Er der nogen i himlen?" og debuthittet "Hvorlænge vil du ydmyge dig?", der blev skrevet allerede i 1991, men blev afvist af pladeselskaberne i Danmark.

I sommeren 1992 indgik gruppen imidlertid aftale med selskabet Pladecompagniet. Debutalbummet Danser med Drenge blev herefter udsendt i foråret 1993 og blev et af årets mest solgte album. Albummet gav DmD fire Grammy-nomineringer i 1994 og nåede at sælge 270.000 eksemplarer, inden CD'en udgik.

Danser med Drenge holdt pause i en del af 2022 efter en intern strid om et tweet, som Kjellerup skrev om Ruslands invasion af Ukraine i februar 2022. To musikere og forsanger Rie Rasmussen forlod efterfølgende DmD, mens resten af gruppen (Stanley, Qwist og Kjellerup) meddelte, at orkesteret fortsætter med sangerinde Ida Ambrose i front.

Gruppens 14. album, ‘Giv slip nu’ - det første album med Ida Ambrose bag mikrofonen - blev udsendt i marts 2023, og har siden da været spillet dagligt på DR P5.

Historie

Begyndelse og gennembrud 
Gruppens oprindelige besætning i 1993 var Philippa Bulgin (vokal), Klaus Kjellerup (bas, kor mm.) og Jesper Mejlvang (keyboards). Kort efter udsendelsen af debutalbummet forlod Mejlvang imidlertid gruppen, og Bulgin og Kjellerup samlede herefter Danser med Drenges liveband, bestående af Henrik Stanley Møller og Simon West (keyboards), Steffen Qwist (guitar), Jan Sivertsen (trommer) og Ruth Hald (kor).

Efter en koncertturné i efterår/vinter 1993 blev Philippa Bulgin imidlertid konstateret uhelbredeligt syg, formentlig på grund af en kræftoperation, hun havde gennemgået kort før turnéen, og hun døde på Rigshospitalet den 22. marts 1994, kun 26 år gammel. Efter et par måneder uden sangerinde besluttede Kjellerup og de øvrige medlemmer at fortsætte Danser med Drenge, og efter en række auditions for at finde en afløser for Bulgin blev Rie Rasmussen udvalgt i september 1994.

Karriere 

Rie Rasmussen debuterede på DmD's andet album, Så længe vi er her, som udkom i april 1995, bl.a. med sangene "Er der nogen i himlen?" og "Læn dig tilbage". Albummet har pr. 2014 solgt platin. Rie Rasmussens live-debut med DmD fandt sted efter et afbud fra Joe Cocker ved Midtfyns Festival i juli 1995 foran 12.000 tilhørere.

Efter en salgsmæssig nedtur i 1997 med det tredje album Sig mig ... er De klar over hvem vi var? og det følgende opsamlingsalbum, Popsamling, ramte DmD ifølge eget udsagn bunden i år 2000 og omstrukturerede sig til at være et liveband. Siden den beslutning gik det markant fremad for DmD, og siden da har bandet spillet én årlig koncertturné forår-sommer. Det foreløbige højdepunkt i karrieren kom i 2006, hvor CD-DVD opsamlingsalbummet Vores Bedste lå otte uger i træk som nr. 1 på den danske albumhitliste og blev årets fjerdebedst sælgende album. Albummet blev i 2018 certificeret seks gange platin for 120.000 solgte enheder.

Seneste aktiviteter 

Siden år 2000 har DmD udsendt alt sit materiale på eget pladeselskab, Glad Grammofon, bl.a 25-års jubilæumsalbummet fra 2018, Så langt, så godt ..., som består af akustiske nyfortolkninger af gruppens sange med gæsteoptræden af bl.a. Johnny Madsen, der medvirker på den akustiske udgave af sangen, "Griber du mig, når jeg falder?" .

Det seneste album, ‘Giv slip nu’, som udsendtes i marts 2023, blev samtidig DmD-debut for gruppens tredie forsanger, Ida Ambrose. Albummet rummer otte nye sange og fire coverversioner: To gamle DmD-sange fra 1990’erne, en sang fra Kjellerup’s soloalbum fra 1983 og gruppens version af Kim Larsen’s ‘Pianomand’, som blev udsendt på single i januar og siden lå på Dansktoppen i de maksimale 15 uger ifølge DR's regler. 

Danser med Drenge genoptog koncerterne med den nye besætning i maj 2023 og forventes at turnere i større omfang i Danmark i 2024.

Pause og udskiftninger i 2022 
I marts 2022 offentliggjorde musikerne Kasper Langkjær og Morten Bolvig på Facebook, at de ikke længere ville samarbejde med Klaus Kjellerup, efter at han havde skrevet et kontroversielt tweet om Ruslands invasion af Ukraine. Efter nogle dage forsvandt deres kritik fra Facebook, og gruppen meddelte efterfølgende, at den holdt pause.

Pausen sluttede i september 2022, hvor Danser med Drenge meddelte, at gruppen fortsætter med sin tredie forsanger, Ida Ambrose, mens den hidtidige forsanger gennem 26 år, Rie Rasmussen, tidligere havde meddelt at hun forlod gruppen for at gå solo. Danser med Drenge tegnes nu af de oprindelige medlemmer fra 1993, Henrik Stanley Møller, Klaus Kjellerup og Steffen Qwist, samt Ida Ambrose. Endvidere er organisten Dan Hemmer  og trommeslageren Kim Thomsen  blevet tilknyttet gruppen i 2023 og medvirker ved koncerterne.

Medlemmer

Nuværende 
 Ida Ambrose - forsangerinde
 Klaus Kjellerup (tidl. Tøsedrengene) – bas, kor, sangskriver, kapelmester
 Henrik "Onkel" Stanley Møller (tidl. Tøsedrengene) – keyboards, kontrabas og kor
 Steffen Qwist – elektrisk & akustisk guitar og fløjt
 Dan Hemmer – orgel & keyboards
 Kim Thomsen – trommer

Tidligere medlemmer 
 Philippa Bulgin – forsangerinde (1991-1994)
 Jesper Mejlvang (tidl. One-Two) – keyboards (1992-1993)
 Jan Sivertsen (tidl. Tøsedrengene) – trommer (1993-1997)
 Simon West (tidl. Ray-Dee-Ohh) – keyboards (1993-2000)
 Ruth Hald – kor (1993-2000)
 Søren Frost - trommer (1997)
 Esben Duus - trommer (2001-2002)
 Kasper Foss - trommer (2003)
 Rie Rasmussen – Forsangerinde (1994-2022)
 Morten "Oberst" Bolvig – keyboards (2000-2022)
 Kasper Langkjær – trommer (2003-2022)

Diskografi

Album 
 Danser med Drenge - (1993) 
 Så længe vi er her - (1995) 
 Sig mig ... er De klar over, hvem vi var? - (1997) 
 Popsamling - (2000) 
 Live 2001 - (2001) 
 Som regel er vi glade - (2003) 
 Hallo hvor det koger - dvd (2005) 
 Vores Bedste - (2006) 
 Sådan er det bare - (2008) 
 15 år i røg og damp - dvd (2009) 
 Det handler om penge - (2015) 
 Skrål ... ! Live i Portalen - dvd (2016) 
 Så langt, så godt ... - (2018) 
  Giv slip nu - (2023)

Singler 
 "Hvorlænge vil du ydmyge dig?"
 "Kolde hjerter"
 "Grib chancen"
 "Læn dig tilbage"
 "Er der nogen i himlen?" - (skrevet til Philippa Bulgin, som døde i 1994)
 "Rejs dig op og kom videre"
 "Kære Lillesøster"
 "Tag godt imod ham"
 "En dejlig morgen" - (fra filmen Min søsters børn)
 "Gør vi det godt nok?"
 "Griber du mig, når jeg falder?"
 "I en biograf nær ved dig"
 "En lille pille"
 "De fedes hær"
 "Er der nogen i himlen?" - akustisk jubilæumsversion
 "Griber du mig når jeg falder" - feat. Johnny Madsen
 "Skru tiden tilbage"
 "Kom nu ...!"
 "Så ser du et lys"
 "Pianomand"
 "Kære ejendomsmægler"
 "Totalt ude og skide"

Referencer

Eksterne henvisninger 
 Danser med Drenge's officielle hjemmeside – med stort set al information om bandet
 Danser med Drenge på Youtube
 Danser med Drenge på Facebook
 Danser med Drenge på Instragram
 Danser med Drenge på Twitter

Popgrupper fra Danmark
Musikgrupper fra 1991